भारत-इंग्लैंड सीरीज में यूडीआरएस से पगबाधा बाहर  
आईसीसी ने कहा कि भारत-इंग्लैंड के बीच टेस्ट शृंखला में अम्पायर डिसीजन रिव्यू सिस्टम का उपयोग होगा, लेकिन इसे पगबाधा फैसलों से दूर रखा जाएगा।
अंतरराष्ट्रीय क्रिकेट परिषद (आईसीसी) ने कहा है कि भारतीय क्रिकेट टीम और इंग्लैंड टीम के बीच गुरुवार से शुरू हो रही चार मैचों की टेस्ट शृंखला में अम्पायर डिसीजन रिव्यू सिस्टम (यूडीआरएस) का उपयोग होगा, लेकिन इसे पगबाधा के फैसलों से दूर रखा जाएगा।  दोनों टीमों ने इस बात के लिए सहमति जता दी है। भारत पगबाधा के फैसलों को लेकर सहमत नहीं हो सका, क्योंकि बॉल ट्रैकिंग तकनीक (हॉक आई) पर उसे अब भी भरोसा नहीं है। भारतीय क्रिकेट कंट्रोल बोर्ड (बीसीसीआई) इसे फूल-प्रूफ तकनीक नहीं मानता।  आईसीसी की इस घोषणा का मतलब है कि बल्लेबाज या क्षेत्ररक्षण दल कैच के करीबी मामलों के लिए रेफरल की मांग कर सकते हैं, लेकिन अगर गेंद से बैट का किनारा नहीं लगा है, तो कोई भी दल पगबाधा के लिए अपील नहीं कर सकता।  इस लिहाज से इस शृंखला में इंफ्रा-रेड तकनीक, जिसे दूसरे शब्दों में हॉट-स्पॉट कहा जाता है और स्टम्प माइक्रोफोन का उपयोग होगा, लेकिन इन्हें पगबाधा के फैसलों से दूर रखा जाएगा। आईसीसी ने कहा कि इस शृंखला से बॉल-ट्रैकिंग तकनीक को दूर रखा जाएगा।  आईसीसी के मुताबिक इंग्लैंड एवं वेल्स क्रिकेट बोर्ड (ईसीबी) बॉल-ट्रैकिंग तकनीक के उपयोग के पक्ष में था, लेकिन बीसीसीआई इसके खिलाफ दिखा। इससे पहले, बीसीसीआई ने इस शृंखला में यूडीआरएस के उपयोग से इनकार कर दिया था, लेकिन इस महीने की शुरुआत में हांगकांग में हुए आईसीसी की वार्षिक बैठक के बाद उस पर यूडीआरएस के उपयोग को लेकर दबाव बना।  यूडीआरएस में आंशिक संशोधन के बाद बीसीसीआई ने इसे स्वीकार कर लिया, लेकिन मौजूदा सीरीज के लिए इसके पूर्ण स्वरूप को स्वीकार नहीं किया। इस तरह की दिक्कत क्रिकेट श्रीलंका के साथ भी है, जिसने ऑस्ट्रेलिया के खिलाफ इस तकनीक के उपयोग से इनकार कर दिया था, लेकिन बाद में वह भी मान गया।